als_Latn dik_Latn sag_Latn
Kryetari i Partisë Socialiste Edi Rama ka deklaruar dje se krimi në Shqipëri ka kapur shifrat alarmante. Duke folur në tryezën e PS-së për rendin publik, Rama ka theksuar se krimi është kthyer në një makth për qytetarët ndërsa shteti e ka humbur betejën me krimin.
Rritja e kriminalitetit
Gjatë fjalës së tij, Rama ka theksuar se ngjarjet kriminale janë bërë tashmë të zakonshme dhe vrasjet, shpërthimet me eksploziv, grabitjet me armë në dorë, janë kthyer në lajme që s`përbëjnë më asnjë lajm. “Mjafton të hapësh çdo ditë televizorin e gazetat për të parë e lexuar, se krimi po kthehet me prepotencë të frikshme në një makth shoqëror e individual për qytetarët e Shqipërisë. Vrasjet, shpërthimet me eksploziv, grabitjet me armë në dorë, vjedhjet e pasurisë së qytetarëve, janë kthyer në lajme që faktikisht s’përbëjnë më asnjë lajm”, tha Rama. Kreu i Partisë Socialiste ka bërë përgjegjës për këtë situatë shtetin, emërimet politike në institucione dhe mungesën e strategjive ndërsa ka shtuar se në kushtet e sotme sociale, papunësia rinore ka vetëm gjasa të shtohet, duke zgjeruar boshllëkun moral dhe krimi gjen vend për të shtuar forcat. “Kjo është një luftë që sot po e fiton krimi, ndërsa nesër do ta fitojë shteti. Unë e di si fitohet kjo luftë. Ka vetëm një rrugë të palëkundur kundër krimit. Shqiptarëve do i themi se çfarë do bëjmë dhe prandaj është ngritur grup pune për të pasur një program të plotë për rendin e sigurinë publike”, tha Rama. Sipas tij programi do të jetë pronë e të gjithëve, dhe do të shtyjë shqiptarët drejt “një zgjedhjeje pa asnjë ekuivok mes të shkuarës që sot ka marrë peng Shqipërinë dhe mes të ardhmes që shqiptarët do të bëjnë duke votuar programin PS”
Propozimet e PS-së
Kreu socialist vuri theksin dhe në reformën e edukimit, që lidhet me kulturën sportin, median publike dhe standardet e komunikimit publik, të cilat programi rilindja shqiptare duhet të sqarojë pikëpyetjet e shumta. Rama foli dhe për reformën radikale të shërbimit shëndetësor i cili duhet, gjithashtu të zbërthehet në programin e PS-së. Sipas Ramës qeveria ka goditur haptas Kushtetutën duke fshehur krimin, dhe korruptimit spektakolar ndërsa premtoi se kur të vijë në pushtet, PS do të sillet ndryshe me korrupsionin, krimin, sistemin e drejtësisë. “Kjo është një luftë që sot po e fiton krimi, ndërsa nesër do ta fitojë shteti. Unë e di si fitohet kjo luftë. Ka vetëm një rrugë të palëkundur kundër krimit. Shqiptarëve do i themi se çfarë do bëjmë dhe prandaj është ngritur grup pune për të pasur një program të plotë për rendin e sigurinë publike” shtoi Rama.
Kriminaliteti, MB: Rama duhet t’i jetë mirënjohës policisë
Ministria e Brendshme reagoi në lidhje me deklaratën e kryetarit të PS-së Edi Rama për situatën e kriminalitetit në Shqipëri. Në një deklaratë për mediat, zëdhënësi i Ministrisë, Fatmir Konja, deklaroi se sot Shqipëria është një nga vendet më të sigurta në Bashkimin Evropian. “Falë punës së policisë së shtetit, zbulueshmëria e krimit është në nivelet më të larta dhe se policia shqiptare vlerësohet si një partner i denjë, falë arritjeve domethënëse kundrejt veprimeve kriminale”- deklaroi Konja. Sipas MB-së, Rama duhet t’i jetë mirënjohës Policisë së Shtetit për rikthimin e dinjitetit të vendit, pas gjendjes që e la partia e tij.
“Rama duhet të fshijë nga kultura e tij politike urrejtjen ndaj policisë, sepse ajo mbrojti rendin më 21 janar 2011.”- vijoi më tej Konja. I menjëhershëm ka qenë edhe reagimi i lidershipit të Partisë Socialiste Edi Rama në rrjetin social twitter. Rama shkruan se është turp të deklarohet se edhe me krimin jemi në ballë të Europës. “Reagimi i Ministrisë Brendshme pasqyrë e rrënimit të policisë.Edhe me kriminalitetin si me ekonominë qenkemi në ballë të Europës! Sa turp”, shkruan ai.
Gjoba 1 milion, Braçe: Gjykata, vendim politik
Deputeti i Partisë Socialiste, Erjon Braçe ka reaguar dje për vendimin e Gjykatës së Tiranës që e dënoi atë me një milion lekë për shpifje ndaj deputetes demokrate, Albana Vokshi. Në një deklaratë për mediat, Braçe tha se gjykata i është referuar vetëm një fjalie, ndërkohë që nuk ka marrë në shqyrtim asnjë prej fakteve që janë paraqitur për deputeten e PD-së, Albana Vokshi. “Kundërshtoj vendimin e gjykatës ndaj meje. Gjoba 1 milion lekë është një vendim i pastër politik. E refuzoj, nuk e pranoj dhe do ta kundërshtoj këtë vendim menjëherë. Por, sot vetëm nisi, nuk u mbyll. Çështja nuk është personale, por mbështetet fort në një interes publik, fushat e naftës në jug” theksoi Braçe. Më tej ai deklaroi se kjo është një betejë, të cilën ai do ta bëjë deri sa ato fusha t`i kthehen popullit.“Në sistemin gjyqësor është krijuar një kasë, ku unë jam viktima e panumërt në radhën e viktimave të thjeshta të qytetarëve të cilëve iu merret çdo ditë liria mbi pronën, pasurinë dhe liria për të jetuar. Kjo, kasë në marrëveshje të qartë me pushtetin, duhet të shpërbëhet ndryshe do të ketë një pakicë që fiton nga padrejtësia dhe shumica dhunohet nga padrejtësia. Kasa që nis nga gjykatat më të ulta shkon në Gjykatat më të larta dhe ka instaluar kulturën e pandëshkueshmërisë për korrupsionin dhe të ndëshkueshmërisë për ata që denoncojnë korrupsionin,” theksoi më tej Braçe.
Berisha takohet me përfaqësues të biznesit në Azerbajxhan
Gjatë vizitës së tij në Azerbajxhan, kryeministri Berisha ka zhvilluar takime me përfaqësues të biznesit dhe autoriteteve të larta. Kreu i qeverisë gjatë takimit ka folur për potencialet energjetike të Shqipërisë, dhe hapësirat e bashkëpunimit me Azerbajxhanin në këtë drejtim. Duke theksuar se Shqipëria ka të gjitha potencialet e nevojshme për tu bërë qendër e rajonit për kompanitë e energjisë së Azerbajxhanit, në rajon kryeministri i ftoi biznesmenët që të realizojnë investimet e tyre në vendin tonë në të gjitha fushat. Kreu i qeverisë shqiptare garantoi biznesmenët se qeveria po ndërmerr masat për përmirësimin e klimës së biznesit. kryeministri Berisha zhvilloi dhe një takim me drejtues të kompanisë shtetërore azere të prodhimit të naftës SOCAR. Nisur nga eksperienca prej shumë dekadash në sektorin e gazit dhe të naftës të kësaj kompanie ata shprehën interesin për të qenë prezentë në vendin dhe rajonin tonë. Gjatë këtij takimi, kryeministri Berisha bëri një ekspoze të reformave që kanë bërë të mundur një mjedis liberal ekonomik të favorshëm për investitorët. Ai ftoi kompaninë të investojë për shndërrimin e Shqipërisë në një qendër të depozitimit të gazit azer në sinergji me projektin e Trans Adriatik Pipeline. Gjithashtu të marre pjesë në privatizimin e kompanisë shqiptare Albpetrol, si dhe të investoj në fushën e energjisë së rinovueshme. Në mënyrë të veçantë, kompania u ftua për të kontribuar në hartimin e një masterplani për gazifikimin e të gjithë territorit të Republikës, si dhe në ndërtimin e rrjetit shpërndarës të gazit në vend e në rajon.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn